Ο ρόλος των chlamydia trachomatis ως υπευθύνων παθογόνων μικροοργανισμών στο σύνδρομο χρόνιου πυελικού άλγους
Authors: Μπόγρης Σωτήριος 
Published: January 2014

Εισαγωγή: Το ΣΧΠΑ είναι ένας από τους πιο συχνούς τύπους προστατίτιδας. Σύμφωνα με το Εθνικό Ινστιτούτο Υγείας των ΗΠΑ ο ορισμός του ΣΧΠΑ είναι άλγος του ουρογεννητικού συστήματος με ή χωρίς ερεθιστικά ή αποφρακτικά συμπτώματα επί απουσίας παθογόνων του ουροποιητικού, όταν γίνεται προσπάθεια ανίχνευσης με τις κλασσικές μικροβιολογικές μεθόδους και επί απουσίας άλλης αναγνωρίσιμης αιτίας όπως η κακοήθεια. Η μελέτη έχει σκοπό να αξιολογήσει τα χλαμύδια ως υπεύθυνο μικροοργανισμό γι’ αυτό το σύνδρομο. Επιδιώκεται η ανεύρεσή τους στο προστατικό υγρό μέσω της κυτταρομορφολογικής ανάλυσης και υποστηρίζεται η αιτιολογική συσχέτιση της ανίχνευσης χλαμυδίων στο προστατικό υγρό και της παρουσίας του συνδρόμου. Μεθοδολογία: 159 ασθενείς πάσχοντες από σύνδρομο προστατίτιδας των οποίων ο μέσος όρος ηλικίας ήταν τα 39 έτη μελετήθηκαν βάση του έξης πρωτοκόλλου, ιστορικό το ερωτηματολόγιο ΝΙΗ CPSI φυσική εξέταση το τεστ Stamey Meares, ουρηθρικα επιχρίσματα και εξέταση με ανοσοϊστοχημικές μεθόδους EIA και μεθόδους ανοσοφθορισμού Direct Fluorescence Assay (DFA). Υποβλήθηκαν επίσης σε κυτταρομορφολογική εξέταση του προστατικού υγρού σύμφωνα με τα κριτήρια κατά Gupta προς ταυτοποίηση χλαμυδίων. Αποτελέσματα: Βάσει των αποτελεσμάτων του Stamey Meares τεστ και σύμφωνα με τις οδηγίες ταξινόμησης του NIDDK οι 159 ασθενείς διαχωρίστηκαν σε: α. 23 ασθενείς με χρόνια βακτηριακή προστατίτιδα, ή κατηγορία II (14.47%) και β. 136 ασθενείς με ΣΧΠΑ ή κατηγορία III (85.53%) συμπεριλαμβανομένης της IIΙΑ 87 ασθενείς (54 7%) και της IIIB 49 ασθενείς (30 8%). Κυτταρομορφολογική εξέταση ανέδειξε χλαμύδια σε 79 ασθενείς από τους 136 (58.08%). Θετικοί ως προς τη μέθοδο ανοσοφθορισμού DFA βρέθηκαν 40 από τους 79 ασθενείς (50.63%) και ως προς την μέθοδο EIA 38 ασθενείς (48.10%) από τους 79. Τα αποτελέσματα της στατιστικής ανάλυσης μετά από σύγκριση της κυτταρομορφολογικής εξέτασης έδειξαν ευαισθησία 95% και ειδικότητα 53% ως προς τη μέθοδο ανοσοφθορισμού ενώ ευαισθησία 87% και ειδικότητα 51% ως προς τη μέθοδο ανοσοϊστοχημείας. Έτσι για τη σύγκριση της κυτταρομορφολογικής με την EIA ο δείκτης Kappa είναι 0.3962 (p<0.0001). Ταυτόχρονα για τη σύγκριση της κυτταρομορφολογικής με την μέθοδο ανοσοφθορισμού DFA ο δείκτης Kappa είναι 0.3869 (p<0.0001) Ο δείκτης McNemar x² (chi square test) για την κυτταρομορφολογική είναι 33.3902 (p<0.0001) και 24.020 (p<0.0001) ως προς τη μέθοδο DFA και EIA αντίστοιχα. Ο δείκτης Younden για την κυτταρομορφολογική είναι 0.4725 (p<0.0001) και 0.3758 (p<0.0001) ως προς τη μέθοδο DFA και EIA αντίστοιχα. Συμπεράσματα: Η φλεγμονή του προστάτη δεν αποτελεί τυπικό εύρημα της χλαμυδιακής λοίμωξης. Η κυτταρομορφολογική μέθοδος θα μπορούσε να χρησιμοποιηθεί ως εξέταση προ συμπτωματικού ελέγχου, η επικουρική εξέταση για την ανίχνευση ανδρών πασχόντων από προστατίτιδα όπως ορίζουν οι κατευθυντήριες οδηγίες των ειδικών κέντρων για σεξουαλικώς μεταδιδόμενες παθήσεις λόγω της ευκολίας και του χαμηλού κόστους αυτής της εξέτασης. Η ανάπτυξη νέων διαγνωστικών μεθόδων όπως η παραπάνω εξέταση μπορεί να οδηγήσει σε ακριβέστερη ταξινόμηση και κατά συνέπεια ακριβέστερη θεραπεία αυτών των ασθενών.